CELEX: 32019D1861
Language: sk
Date: 2019-10-31 00:00:00
Title: Vykonávacie rozhodnutie Komisie (EÚ) 2019/1861 z 31. októbra 2019, ktorým sa mení vykonávacie rozhodnutie (EÚ) 2016/587 s cieľom objasniť, či rozsah pôsobnosti uvedeného vykonávacieho rozhodnutia zahŕňa vonkajšie osvetlenie LED namontované na určitých hybridných elektrických vozidlách kategórie M1 bez externého nabíjania (NOVC-HEV) (Text s významom pre EHP)

7.11.2019   
               
               
                  SK
               
               
                  Úradný vestník Európskej únie
               
               
                  L 286/15
               
            
         VYKONÁVACIE ROZHODNUTIE KOMISIE (EÚ) 2019/1861
         z 31. októbra 2019,
         ktorým sa mení vykonávacie rozhodnutie (EÚ) 2016/587 s cieľom objasniť, či rozsah pôsobnosti uvedeného vykonávacieho rozhodnutia zahŕňa vonkajšie osvetlenie LED namontované na určitých hybridných elektrických vozidlách kategórie M1 bez externého nabíjania (NOVC-HEV)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel (1), a najmä na jeho článok 12 ods. 4,
         keďže:
         
                     (1)
                  
                  
                     Komisia prostredníctvom svojho vykonávacieho rozhodnutia (EÚ) 2016/587 zo 14. apríla 2016 (2) schválila skúšobnú metódu na stanovenie úspor emisií CO2 z vonkajších osvetlení LED namontovaných na vozidlách kategórie M1.
                  
               
                     (2)
                  
                  
                     Výrobcovia Audi AG, Bayerische Motoren Werke AG, Ford-Werke GmbH, Hyundai Motor Europe Technical Center GmbH, Jaguar Land Rover LTD, Volkswagen AG, FCA Italy S.p.A., Automobiles Citroën Automobiles Peugeot PSA Automobiles SA, Opel Automobile GmbH – PSA a Renault SA (ďalej len „žiadatelia“) predložili 17. decembra 2018 žiadosť o objasnenie, či rozsah pôsobnosti uvedeného vykonávacieho rozhodnutia zahŕňa vonkajšie osvetlenie LED namontované na určitých hybridných elektrických vozidlách kategórie M1 bez externého nabíjania (NOVC-HEV), ktoré sú v súlade s bodom 5.3.2 ods. 3 prílohy 8 k predpisu Európskej hospodárskej komisie Organizácie Spojených národov č. 101 (predpis EHK OSN č. 101) (3).
                  
               
                     (3)
                  
                  
                     Komisia posúdila žiadosť v súlade s článkom 12 nariadenia (ES) č. 443/2009, vykonávacím nariadením Komisie (EÚ) č. 725/2011 (4) a technickými usmerneniami k vypracovaniu žiadostí o schválenie inovačných technológií podľa nariadenia (ES) č. 443/2009. Dospela k záveru, že na základe údajov z meraní, ktoré poskytli žiadatelia, by sa skúšobná metóda stanovená vo vykonávacom rozhodnutí (EÚ) 2016/587 mala považovať za vhodnú na určenie úspor CO2 z osvetlenia LED namontovaného na vozidlá patriace do tejto osobitnej skupiny vozidiel NOVC-HEV.
                  
               
                     (4)
                  
                  
                     Je preto vhodné objasniť, že v prípade akýchkoľvek nových žiadostí o certifikáciu úspor CO2 predložených po nadobudnutí účinnosti tohto rozhodnutia sa rozsah pôsobnosti vykonávacieho rozhodnutia (EÚ) 2016/587 vzťahuje na vozidlá kategórie M1 s vnútorným spaľovaním a vozidlá NOVC-HEV, ktoré sú v súlade s bodom 5.3.2 ods. 3 prílohy 8 k predpisu EHK OSN č. 101.
                  
               
                     (5)
                  
                  
                     Vykonávacie rozhodnutie (EÚ) 2016/587 by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmena
            V článku 2 ods. 1 vykonávacieho rozhodnutia (EÚ) 2016/587 sa úvodný pododsek nahrádza takto:
            
               
                  „1.   Výrobca môže požiadať o certifikáciu úspor CO2 dosiahnutých pomocou jedného alebo viacerých vonkajších osvetlení LED určených na použitie vo vozidlách kategórie M1 s vnútorným spaľovaním alebo v hybridných elektrických vozidlách kategórie M1 (NOVC-HEV) bez externého nabíjania, ktoré sú v súlade s bodom 5.3.2 ods. 3 prílohy 8 k predpisu Európskej hospodárskej komisie Organizácie Spojených národov č. 101 za predpokladu, že tieto vozidlá sú vybavené jedným z týchto svetiel LED alebo ich kombináciou:“
               
            
         
         
            Článok 2
            Nadobudnutie účinnosti
            Toto rozhodnutie nadobúda účinnosť dvadsiatym dňom po jej uverejnení v Úradnom vestníku Európskej únie.
            Článok 1 sa uplatňuje na žiadosti o certifikáciu predložené v súlade s článkom 11 vykonávacieho nariadenia (EÚ) č. 725/2011 po nadobudnutí účinnosti tohto rozhodnutia.
         
         
            V Bruseli 31. októbra 2019
            
               
                  Za Komisiu
               
               Miguel ARIAS CAÑETE
               
                  člen Komisie
               
            
         
         
            (1)  Ú. v. EÚ L 140, 5.6.2009, s. 1.
         
            (2)  Vykonávacie rozhodnutie Komisie (EÚ) 2016/587 zo 14. apríla 2016 o schválení technológie použitej v efektívnom vonkajšom osvetlení vozidla s použitím svetelných emisných diód ako inovačnej technológie na znižovanie emisií CO2 z osobných automobilov podľa nariadenia Európskeho parlamentu a Rady (ES) č. 443/2009 (Ú. v. EÚ L 101, 16.4.2016, s. 17).
         
            (3)  Predpis Európskej hospodárskej komisie Organizácie Spojených národov (EHK OSN) č. 101 – Jednotné ustanovenia o typovom schvaľovaní osobných motorových vozidiel poháňaných výlučne spaľovacím motorom alebo poháňaných hybridnou elektrickou hnacou súpravou vzhľadom na meranie emisií oxidu uhličitého a spotrebu paliva a/alebo meranie spotreby elektrickej energie a elektrického dojazdu a vozidiel kategórie M 1 a N 1 poháňaných výlučne elektrickou hnacou sústavou vzhľadom na meranie spotreby elektrickej energie a elektrického dojazdu (Ú. v. EÚ L 138, 26.5.2012, s. 1).
         
            (4)  Vykonávacie nariadenie Komisie (EÚ) č. 725/2011 z 25. júla 2011, ktorým sa ustanovuje proces schvaľovania a certifikácie inovačných technológií na znižovanie emisií CO2 z osobných automobilov podľa nariadenia Európskeho parlamentu a Rady (ES) č. 443/2009 (Ú. v. EÚ L 194, 26.7.2011, s. 19).